สังคมข่าวหุ้น
*ช่วงตลาดหุ้นขาขึ้น หลายสำนักฯก็ต่างปรับเป้าหมายดัชนีกันใหม่ บางโบรกฯให้ไปถึง 1,780 จุด ในปีหน้า ซึ่งเป็นระดับสูงสุดตั้งแต่เปิดตลาดหุ้นมา  ต่างชาติ สถาบันก็ยังคงซื้อสะสมหุ้นอยู่ตลอด แม้ว่าตอนนี้จะมาเพียงแค่หางๆ หัวๆ ยังไม่มา ก็ทำให้ตลาดหุ้นไทยคึกคักมากแล้ว ยิ่งบิ๊กตู่ไปคุยกับทรัมป์มาก็ยิ่งสร้างความเชื่อมั่นให้กับนักลงทุน โอกาสที่เงินจะไหลเข้ามาอย่างที่ผู้ว่าธปท. วิรไท สันติประภพ ก็มีมากในช่วงปลายปีที่เหลือ ดัชนี 1,700 จุดไม่ต้องพูดถึง วันเดียวก็ทะลุแนวต้านนี้แล้ว
4 ต.ค. 2560

เกียรติก้อง ว่องไวยากร
*ตลาดหุ้นไทยมองไกล 1,780 จุด
*ช่วงตลาดหุ้นขาขึ้น หลายสำนักฯก็ต่างปรับเป้าหมายดัชนีกันใหม่ บางโบรกฯให้ไปถึง 1,780 จุด ในปีหน้า ซึ่งเป็นระดับสูงสุดตั้งแต่เปิดตลาดหุ้นมา  ต่างชาติ สถาบันก็ยังคงซื้อสะสมหุ้นอยู่ตลอด แม้ว่าตอนนี้จะมาเพียงแค่หางๆ หัวๆ ยังไม่มา ก็ทำให้ตลาดหุ้นไทยคึกคักมากแล้ว ยิ่งบิ๊กตู่ไปคุยกับทรัมป์มาก็ยิ่งสร้างความเชื่อมั่นให้กับนักลงทุน โอกาสที่เงินจะไหลเข้ามาอย่างที่ผู้ว่าธปท. วิรไท สันติประภพ ก็มีมากในช่วงปลายปีที่เหลือ ดัชนี 1,700 จุดไม่ต้องพูดถึง วันเดียวก็ทะลุแนวต้านนี้แล้ว
*งบฯไตรมาส 3 กำลังจะประกาศสัปดาห์หน้า กลุ่มแบงก์มาเป็นกลุ่มแรก  กรุงไทย ภายใต้การนำของ ผยง ศรีวณิช กรรมการผู้จัดการใหญ่ ธนาคารกรุงไทย คาดว่ากำไรไตรมาสนี้ยังคงลดลงเมื่อเทียบกับปีก่อน จากการตั้งสำรองหนี้เสียก้อนใหญ่ ส่วนแบงก์กสิกรไทย ของเสี่ยปั้น รวมทั้งแบงก์กรุงเทพ ของเสี่ยโทนี่ ก็ยังคงตั้งสำรองสูงในไตรมาสนี้ ทำให้คาดว่ากำไรของกลุ่มแบงก์ Q3 ยังคงลดลงจากปีก่อน และคาดว่าจะไปฟื้นตัวในต้นปีหน้า
*สุทัศน์ เรืองมานะมงคล ประธานเจ้าหน้าที่บริหารกลุ่มทิสโก้ หรือ TISCO  เป็นปลื้ม ราคาหุ้นวิ่งขึ้นอย่างต่อเนื่อง  ถือว่าปีนี้เป็นปีทองของทิสโก้ หลังจากที่ปีก่อนเจอมรสุมใหญ่จากเอ็นพีแอลที่พุ่งกระฉูด ราคาตอนนี้ขยับขึ้นไปเรื่อยๆ ตามผลการดำเนินงานไตรมาสที่ 3 คาดว่าจะมีกำไรโตที่สุดในกลุ่มแบงก์ ส่วนไตรมาสที่ 4 หายห่วงได้พอร์ต SCBT มาเสริมงานนี้ติดลมบนแน่นอน
*หลังเสี่ยยักษ์ (วิชัย วชิรพงศ์) เข้ามา สถานการณ์ของ AJA ก็เริ่มดีขึ้น  วานนี้ราคารีบาวด์เล็กๆ หยุดเลือดไหลได้แล้ว อย่างนี้ต้องขอบอกว่าพระเอกตัวจริง เม่าที่ขวัญหนีดีฝ่อก็เริ่มตั้งสติได้ ไม่ขายไม่ขาดทุน แถมมีลุ้นอนาคตอาจจะมีรถขึ้นไปรับบนดอย ราคาแถวนี้ก็ถือว่าไม่แพง ซื้อถัวเฉลี่ยก็พอไหว ส่วนเสี่ยอมรขอปลีกวิเวกทำใจก่อน
*หุ้นกลุ่มอสังหาฯ ทั้ง SIRI ของ เศรษฐา ทวีสิน กรรมการผู้จัดการใหญ่ บริษัท แสนสิริ จำกัด  SIRI  ราคาหุ้นวิ่งฉิว หลังจากนักวิเคราะห์มองว่ากำลังเข้าสู่วัฏจักรขาขึ้นต่อเนื่อง จากภาวะเศรษฐกิจที่เริ่มฟื้นตัว ขณะที่แสนสิริ เตรียมเปิดโครงการใหม่ในไตรมาส 4 นี้ กว่า 11 โครงการ มูลค่ารวม 2.6 หมื่นล้านบาท สร้างความคึกคักให้กับตลาดอีกครั้ง แถมเตรียมเงินพันล้านแปลงสภาพ SIRI-W2 ซื้อหุ้นสามัญ 400 ล้านหุ้น 24 พ.ย.นี้
*ได้ผลเกินคาด  วานนี้ ราคา SVI วิ่งกระฉูด  หลังบอร์ด บมจ.เอสวีไอ ประกาศซื้อหุ้นคืนเพื่อบริหารการเงิน วงเงินสูงสุดไม่เกิน 1,400 ล้านบาท เพื่อซื้อหุ้นคืนไม่เกิน 200 ล้านหุ้น  เริ่มดำเนินโครงการตั้งแต่วันที่ 18 ต.ค. 60-12 เม.ย. 61  นักวิเคราะห์ให้ราคาเป้าหมาย 6.50 บาท ยังเหลืออัพไซด์ให้วิ่งอีกเยอะ  ขณะที่ พงษ์ศักดิ์ โล่ห์ทองคำ ประธานเจ้าหน้าที่บริหาร SVI  คาดว่ายอดขายครึ่งปีหลังจะดีกว่าช่วงครึ่งปีแรก
*เหนือจอง หุ้นน้องใหม่ บมจ.โรงพยาบาลวัฒนแพทย์ ตรัง ภายใต้การนำของ เชน เหล่าสุนทร กรรมการบริษัทและรองผู้อำนวยการโรงพยาบาลฝ่ายการเงิน บมจ.โรงพยาบาลวัฒนแพทย์ ตรัง หรือ WPH  วานนี้สามารถปิดเหนือราคาจองที่ 3.90 บาทได้ไม่ยาก แม้ว่าตอนแรกก่อนเข้าตลาดฯมีกระแสข่าวว่าราคามีส่วนลดน้อย แต่ด้วยภาวะตลาดที่เป็นขาขึ้น ประกอบกับเป็นหุ้นกลุ่มโรงพยาบาลทำให้นักลงทุนยังให้ความสนใจอยู่ค่อนข้างมาก
*วันเสาร์ที่ 7 ตุลาคม 2560  เวลา 13.00 น. นายโพธิพงษ์  ล่ำซำ ประธานกรรมการ บริษัท เมืองไทยประกันชีวิต จำกัด (มหาชน) และ บริษัท เมืองไทยประกันภัย จำกัด (มหาชน)  เป็นประธานการกุศลถวายผ้ากฐินสามัคคีกลุ่มเมืองไทย  เพื่อบูรณะปฏิสังขรณ์พระอาราม ณ วัดโพธิ์เก้าต้น  ต.บางระจัน อ.ค่ายบางระจัน  จ.สิงห์บุรี
*ปิดท้ายกันที่ หุ้นร้อนประจำวัน 3 ต.ค. 2560 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) คือ  บริษัท บิวเดอสมาร์ท จำกัด (มหาชน) หรือ BSM, ใบสำคัญแสดงสิทธิในการจองซื้อหุ้นสามัญ ของบริษัท บิวเดอสมาร์ท จำกัด (มหาชน) ครั้งที่ 2 หรือ BSM-W2  ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 04 ต.ค.-24 ต.ค. 2560